**Thema:**

Cariad

Nid oes angen technoleg ar gyfer yr oedfa!

**Dewis caneuon/emynau:**

[Emynau a chaneuon am gariad 1](http://www.gobaith.cymru/?s=cariad) [Emynau a chaneuon am gariad 2](http://www.gobaith.cymru/?s=gariad)

Cliciwch ar y **2** linc ac fe welwch ddewis eang o emynau a chaneuon addoliad cyfoes ar y thema cariad. Plîs sicrhewch fod y tonau hefyd yn rhai llawen!

**Cyflwyniad.**

Thema’r oedfa heddiw fydd cariad. Fel rhan o fis cariad beibl.net ym Mis Ionawr 2017, fe ofynnwyd i rai Cristnogion ysgrifennu am eu hoff adnodau ar y thema cariad. Heddiw fe gawn gyfle i wrando ar rai ohonynt.

Fe ddechreuwn drwy ganu (eich dewis o emyn ar y thema cariad) sy’n sôn am gariad.

**Emyn 1** (eich dewis o emyn ar y thema cariad)

**Darlleniad 1: 2 Ioan 1: 1-12**

*Llythyr gan Ioan yr arweinydd,*

*At yr eglwys – gwraig fonheddig sydd wedi'i dewis gan Dduw. Ac at ei phlant, sef chi sy'n credu, y rhai dw i'n eu caru go iawn. A dim fi ydy'r unig un. Mae pawb sy'n gwybod y gwir yn eich caru chi, 2 am fod y gwir yn aros ynon ni, a bydd gyda ni am byth.*

*3 Bydd haelioni rhyfeddol, a thrugaredd a heddwch dwfn Duw y Tad, a Iesu Grist ei Fab, yn aros gyda ni sy'n byw bywyd o gariad ac sy'n ffyddlon i'r gwir. 4 Rôn i wrth fy modd o glywed fod rhai ohonoch chi'n byw felly – yn ffyddlon i'r gwir, fel mae'r Tad wedi gorchymyn i ni.*

***Caru ein gilydd***

*5 Nawr, dw i ddim yn rhoi rhyw orchymyn newydd i chi fel eglwys. Dw i'n apelio atoch chi i gofio'r egwyddor sylfaenol sydd wedi bod gyda ni o'r dechrau, sef ein bod i garu'n gilydd. 6 Ystyr cariad ydy ein bod ni'n byw fel mae Duw'n dweud wrthon ni. Dyna glywoch chi o'r dechrau cyntaf. Dyna sut dyn ni i fod i fyw.*

*7 Mae llawer o rai sy'n twyllo wedi'n gadael ni a mynd allan i'r byd. Pobl ydyn nhw sy'n gwrthod credu fod gan Iesu Grist gorff dynol a'i fod yn ddyn go iawn. Twyllwyr ydyn nhw! Gelynion y Meseia! 8 Gwyliwch, rhag i chi gael eich dylanwadu ganddyn nhw, a cholli'r wobr dych chi wedi gweithio mor galed amdani! Daliwch ati, er mwyn gwneud yn siŵr y byddwch yn cael eich gwobr yn llawn. 9 Mae'r rhai sy'n mynd y tu hwnt i beth wnaeth Iesu Grist ei ddysgu wedi torri pob cysylltiad â Duw. Ond mae gan y rhai sy'n glynu wrth ddysgeidiaeth y Meseia berthynas gyda'r Tad a'r Mab. 10 Os ydy rhywun yn dod atoch sydd ddim yn dysgu'r gwir, peidiwch eu gwahodd nhw i mewn i'ch tŷ. Peidiwch hyd yn oed eu cyfarch nhw. 11 Mae unrhyw un sy'n rhoi croeso iddyn nhw yn eu helpu nhw i wneud drwg.*

*12 Mae gen i lawer mwy i'w ddweud wrthoch chi, ond dw i ddim am ei roi ar bapur. Dw i'n gobeithio dod i'ch gweld chi, a siarad**wyneb yn wyneb. Byddai hynny'n ein gwneud ni'n hapus go iawn! ’*

Dyma ysgrifennodd Arfon Jones am ran o’r darlleniad rydyn ni newydd ei glywed:-

‘Dydy cariad Cristnogol ddim yn “wishi-washi”! Yn 2 Ioan 5 a 6 rydyn ni’n darllen y geiriau yma:

*“Nawr, dw i ddim yn rhoi rhyw orchymyn newydd i chi fel eglwys. Dw i’n apelio atoch chi i gofio’r egwyddor sylfaenol sydd wedi bod gyda ni o’r dechrau, sef ein bod i garu’n gilydd.  Ystyr cariad ydy ein bod ni’n byw fel mae Duw’n dweud wrthon ni. Dyna glywoch chi o’r dechrau cyntaf. Dyna sut dŷn ni i fod i fyw.”*

Beth ydy cariad go iawn? Gwrandwch eto - *“Ystyr cariad ydy ein bod ni’n byw fel mae Duw yn dweud wrthon ni.”* S’dim syndod i ddweud y gwir, gan mai’r adnod gyntaf ddysgodd y rhan fwyaf ohonon ni pan oedden ni’n blant oedd *“Duw, cariad yw.”*

Clywais rywun yn ddiweddar yn cwyno am “y bobl yma sy’n dweud eu bod yn Gristnogion”, ac yn ymosod ar y rhai sy’n meddwl mai “ganddyn nhw mae’r gwirionedd”. Fyddai’r llythyr bach yma gan Ioan ddim at ddant y person hwnnw! Ac wn i ddim pa sawl gwaith dw i wedi clywed pobl yn dweud “S’dim ots beth dych chi’n ei gredu. Cariad ydy’r unig beth sy’n cyfri.” Wrth gwrs fod cariad yn bwysig, ond mae gwir gariad wedi ei wreiddio’n ddwfn yn natur Duw ei hun. A sut mae darganfod y Duw yma? Sut mae dod i nabod yr unig wir Dduw? Wel, mae wedi dangos ei hun i ni yn Iesu, y Meseia. A dyna pam mae Ioan, ar ddechrau’r llythyr yma yn clymu dau beth pwysig gyda’i gilydd – mae’n sôn am bobl sy’n *“byw bywyd o gariad ac sy’n ffyddlon i’r gwir”.*

Mae Ioan yn mynd yn ei flaen yn y llythyr i sôn am bobl *“sydd ddim yn dysgu’r gwir”*. Mae’n galw’r rheiny yn ‘dwyllwyr’ ac yn ‘elynion y Meseia’, ac mae’n annog ei ddarllenwyr i beidio rhoi croeso iddyn nhw. “Dydy hynny ddim yn swnio’n gariadus iawn!” meddech chi. Mae’n dibynnu ar eich dehongliad chi o gariad. Dydy cariad “wishi-washi” ddim yn poeni am wirionedd. Ond mae cariad Iesu Grist wedi’i wreiddio yn y gwirionedd; mae’r ddau yn mynd law yn llaw.’

Diolch i Arfon Jones am rannu ei feddyliau am gariad yn ail lythyr Ioan gyda ni.

**Emyn 2** (eich dewis o emyn ar y thema cariad)

**Gweddi**

Ein Tad, yn Salm 139 rydyn ni’n dysgu dy fod Ti’n ein harchwilio ni, ac yn gwybod popeth amdanom ni. Ti'n gwybod pryd dŷn ni'n eistedd ac yn codi; ti'n gwybod beth sydd ar ein meddwl ni o bell. Ti'n cadw golwg arnom yn teithio ac yn gorffwys; yn wir, ti'n gwybod am bopeth dŷn ni'n wneud. Ti'n gwybod beth dŷn ni'n mynd i'w ddweud cyn i ni agor ein ceg, ARGLWYDD. Rwyt ti yna o'n blaen ni a'r tu ôl i ni, mae dy law di arnon ni i'n hamddiffyn. Ti'n gwybod popeth amdanon ni! Mae tu hwnt i ni — mae'n ddirgelwch llwyr, mae'n ormod i ni ei ddeall. Rwyt ti, ein Tad nefol, yn ein hadnabod ni’n well na neb arall, ac er dy fod yn gwybod yn union sut bobl ydyn ni mewn gwirionedd, rwyt ti’n dal ati i’n caru ni.

Rydyn ni’n dysgu drwy ddarllen y Beibl mai cariad wyt ti. Mae’r Beibl yn glir mai ti yw’r unig wir Dduw ac mae un ffordd yn unig sydd i ddod atat ti - sef trwy adnabod Iesu Grist dy fab. Rwyt ti wedi caru'r byd cymaint nes i ti roi dy unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol. Mae dy gariad di mor fawr fel nad ydyn ni’n gallu ei fesur. Mae Paul yn disgrifio dy gariad yn ei lythyr at yr Effesiaid fel cariad mor aruthrol fawr - cariad sy’n lletach, yn hirach, yn uwch ac yn ddyfnach na dim byd arall! Roedd Paul am i’r Effesiaid brofi'r cariad hwnnw sy'n llawer rhy fawr i'w brofi yn llawn, er mwyn iddyn nhw gael eu llenwi â'r cwbl oedd gen ti ar eu cyfer.

Dyma’n gweddi ni heddiw, ein bod ni yma’n cael profi’r cariad hwnnw sydd tu hwnt i eiriau. Cariad sydd yn berffaith a ffyddlon. Cariad sydd yn amyneddgar a charedig. Cariad sydd ddim yn cenfigennu, ddim yn brolio'i hun, nac yn llawn ohono'i hun. Cariad sydd ddim yn gwneud pethau anweddus; cariad fydd byth yn chwalu. Bendithia ni ein Tad gyda phrofiad newydd o dy gariad di. Helpa ni i ddeall mai perthynas gyda thi ydy’r berthynas werthfawroca’ sydd ar gael yn ein byd ni.

Gweddïwn am amynedd a nerth i garu ein gilydd fel brodyr a chwiorydd. Mae geiriau Arfon Jones wedi ein hatgoffa ni dy fod ti eisiau i dy bobl garu ei gilydd. Wrth garu ein gilydd rydyn ni’n dy blesio di. Gweddïwn hefyd am ein brodyr a chwiorydd Cristnogol ar draws y byd sy’n dioddef erledigaeth hallt, tlodi, newyn a pheryglon. Rydyn ni’n diolch am y rhyddid sydd ganddon ni i addoli yn agored. Rydyn ni’n diolch am y fraint o gael bod yma heddiw heb neb i’n rhwystro ni. Gweddïwn dros y miliynau ar draws y byd sy’n gorfod cuddio ei ffydd a byw mewn ofn. Gweddïwn y byddi di’n eu nerth a’u cysuro. Ein dymuniad yw gweld dy bobl di’n cael rhyddid i addoli’n agored ym mhob cornel o’r byd. Helpa ni i wneud ein rhan wrth weddïo’n ffyddlon drostyn nhw, ac wrth roi arian i elusennau pwrpasol i’w cynorthwyo.

Ein Tad nefol mae dy gariad di uwchlaw pob cariad arall. Rydyn ni’n cael ei herio yn aml wrth ddarllen dy air, ond pan rwyt ti’n gorchymyn i ni garu ein gelynion rydyn ni’n cael ein herio yn wir, ac yn rhyfeddu at ddyfnder dy gariad a’th ras. Mae geiriau’r Arglwydd Iesu mor syml i’w deall ac mor anodd i’w cyflawni yn ein nerth ein hunain,

*“Dw i'n dweud wrthoch chi sy'n gwrando: Carwch eich gelynion, gwnewch ddaioni i'r bobl sy'n eich casáu chi, bendithiwch y rhai sy'n eich melltithio chi, a gweddïwch dros y rhai sy'n eich cam-drin chi.’’*

Helpa ni ein Tad i dy garu di a dy fab Iesu Grist; helpa ni i garu ein gelynion, ein brodyr a chwiorydd Cristnogol, ein teulu a’n cymdogion.

Gofynnwn hyn oll yn enw dy annwyl fab, Amen.

Cyn ein trydydd emyn fe wrandawn ni ar ail ddarlleniad,

**Galarnad 3: 21-27**

*Ond wedyn dw i'n cofio hyn, a dyma sy'n rhoi gobaith i mi: 22Mae cariad ffyddlon yr ARGLWYDD yn ddiddiwedd, a'i garedigrwydd e'n para am byth. 23Maen nhw'n dod yn newydd bob bore. “ARGLWYDD, rwyt ti mor anhygoel o ffyddlon!” 24“Dim ond yr ARGLWYDD sydd gen i,”**meddwn i, “felly ynddo fe dw i'n gobeithio.” 25Mae'r ARGLWYDD yn dda i'r rhai sy'n ei drystio, ac i bwy bynnag sy'n troi ato am help.26Mae'n beth da i ni ddisgwyl yn amyneddgar i'r ARGLWYDD ddod i'n hachub ni. 27Mae'n beth da i rywun ddysgu ymostwng tra mae'n dal yn ifanc.*

Fel rhan o fis cariad beibl.net dyma ysgrifennodd merch ifanc o’r enw Heledd Job am adnod 22 o’r paragraff, sef,*22Mae cariad ffyddlon yr ARGLWYDD yn ddiddiwedd, a'i garedigrwydd e'n para am byth.*

‘Dwi wedi bod yn darllen drwy lyfr Galarnad yn ddiweddar a pan ddes i ar draws yr adnod yma fe wnaeth hi fy nharo fi braidd yn od.

Dyma lyfr sydd wedi ei sgwennu gan rywun sydd yn byw yn Jerwsalem mewn cyfnod tywyll iawn. Mae'r bobl wedi gwrthryfela yn erbyn Duw ac oherwydd hynny mae popeth wedi mynd o'i le. Mae'r ddinas wedi ei chwalu gan eu gelynion a'r rhan fwyaf o'r bobl wedi eu cymryd i ffwrdd i wlad arall. Ynghanol y sefyllfa yma, ar ganol cân sy'n galaru am y sefyllfa ofnadwy mae Jerwsalem yn ddiodde’, mae'r awdur yn sgwennu'r geiriau yma! Sut ar wyneb y ddaear y gall o sgwennu rhywbeth mor obeithiol?  
  
Dydw i ddim yn yr un sefyllfa â’r awdur, ac eto weithiau dwi'n teimlo ein bod ni'n byw mewn dyddiau tywyll iawn. Wrth i mi edrych ar ein cymdeithas ni mae yna lot o bethau sy'n fy nychryn i ac sy'n gwneud i mi deimlo'n ddiobaith.

Tybed ydw i'n gallu dweud yr un peth ag awdur yr adnod hon?   
  
Dim ond un peth sy'n fy helpu fi i gael gobaith - edrych ar groes Iesu Grist.

Wrth edrych i'r fan honno dwi'n gweld fod Duw wedi profi unwaith ag am byth bod ei gariad ffyddlon o'n ddiddiwedd a'i garedigrwydd yn para am byth. Er fy mod i wedi pechu fel pobl Jerwsalem ac yn haeddu'r un gosb â nhw, mae Iesu wedi cymryd y gosb honno ar y groes yn fy lle i. Fyddai byth yn wynebu'r gosb dwi'n ei haeddu am fod Iesu'n barod wedi ei chymryd.

Felly, pa mor ddu bynnag mae pethau'n mynd, does dim rhaid i mi ofni. Ynghanol y llanast, mi alla’ i ddal ati i fod yn obeithiol fod cariad ffyddlon yr Arglwydd yn ddiddiwedd, a chanu yn hyderus fod ei garedigrwydd yn para am byth.’

Diolchwn i Heledd am ei chyfraniad.

**Emyn 3 (ar y thema cariad).**

I orffen rydyn ni am ganolbwyntio ar un o adnodau enwocaf y Beibl sef Ioan 3: 16,

*Ydy, mae Duw wedi caru'r byd cymaint nes iddo roi ei unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol’.*

Dyma ysgrifennodd Sara Redwood o Gaerdydd, sy’n wraig ac yn fam i dri o fechgyn ifanc,  
‘I fi, mae'r adnod gyfarwydd yma’n dangos mor real a *gritty* ydy cariad Duw. Geiriau Iesu ydyn nhw, mewn ymateb i Nicodemus. Fel un o'r arweinwyr Iddewig, byddai Nicodemus wedi dysgu ers yn blentyn am bwysigrwydd dilyn a chadw gorchmynion yr Hen Destament. Ond dyma Iesu’n trio agor ei lygaid iddo weld cymaint mae Duw’n caru'r byd, yn ei garu e, Nicodemus, ac yn ein caru ni. Nid gyda chariad rhamantus, pinc a fflwfflyd ond gyda chariad heb ofn - cariad heb ofn cwrdd â ni jyst lle rydyn ni. Nid yw Duw’n ofni cael ei lygru gan ein pechod; nid yw’n ofni cael ei wrthod gan bobl.

I mi, mae'r adnod yma’n creu darlun o fraich gadarn, gryf Duw yn ymestyn i mewn i’n bywydau brwnt a thywyll ni, ac yn ein trawsnewid ni, yn ein hachub.

Dydy perffeithrwydd a glendid cariad Duw ddim yn golygu fod e’n methu cyfwrdd â ni, er ein bod ni’n dewis bod mor gas a gwael weithiau. Dydy Duw ddim yn cadw ei hun i ffwrdd ohonon ni mewn ofn. Wrth anfon ei fab Iesu, mae Duw yn dod mor agos ag y gallai aton ni er mwyn i ni allu derbyn y bywyd mae e'n galw ni iddo. Credu yn Iesu ydy’r unig ffordd i dderbyn y bywyd a’r cariad mae Duw’n ei gynnig mor hael i ni.’

Diolch i Sara am ei chyfraniad. I orffen fe wnâi ddarllen geiriau Mary Evans o ardal Llanelli, un sy’n perthyn i genhedlaeth hŷn na Sara, mae Mary yn fam-gu/ yn nain ond yn teimlo fel Sara fod yr adnod hon yn bwysig iawn:-

‘Hon yw fy hoff adnod yn y Beibl, am ei bod yn dangos mor rhyfeddol yw cariad Duw. Nid oes gan Dduw ffefrynnau! Dydy Duw ddim yn becso, *‘Pwy ydyn ni’* na, ‘*Pwy yw ein rhieni.’* Nid yw ein statws na’n teulu yn effeithio ar gariad Duw tuag aton ni. Mae Duw yn ein caru ni i gyd yr un peth.

I dderbyn bywyd tragwyddol mae’n rhaid i ni dderbyn Iesu a gofyn iddo ddod mewn i’n calonnau, ac mae’n rhaid i ni ymddiried yn llwyr ynddo fe.’

Diolch i Mary am ei chyfraniad.

Mae’r neges am gariad Duw yn glir iawn. Mae’r Beibl yn adrodd dro ar ôl tro mor fawr yw cariad yr Arglwydd tuag at y byd. Mae Duw eisiau perthynas gyda ni, a’r gorchmynion pwysicaf yn y Beibl ydy’r rhain o Luc 10,

*“‘Rwyt i garu'r Arglwydd dy Dduw â'th holl galon, ac â'th holl enaid, â'th holl nerth ac â'th holl feddwl,’ a ‘Rwyt i garu dy gymydog fel rwyt ti'n dy garu dy hun.’*

Mae’r cariad sydd gan Dduw mewn golwg yn gariad gweithredol - mae’n ofynnol i ni wneud rhywbeth nid eistedd yn ôl a llaesu dwylo. Mae Duw eisiau i ni ymateb i’w gariad e’/o drwy ei garu â’n holl galon, â’n holl enaid, â’n holl nerth ac â’n holl feddwl.

Amen.

**Emyn Olaf.**

**Y Fendith – Gras ein Harglwydd Iesu Grist a chariad Duw....ayb.**